Решение на Общия съд (трети състав) от 13 юни 2012 г. —
Insula/Комисия
(Дело T-366/09)
„Клауза за подсъдност — Договори за финансиране на научноизследователски и развойни проекти — Договори Ecres, El Hierro, Islands 2010, Opet I, Opet II, Opet Ola, Respire, Sustainable Communities и Virtual Campus — Липса на оправдателни документи и несъответствие на част от декларираните разходи с договорните условия — Връщане на заплатените аванси или суми — Частична недопустимост на иска — Насрещен иск на Комисията“
1.                     Съдебно производство — Сезиране на Общия съд на основание клауза за подсъдност — Договор, предвиждащ общностна финансова помощ за научноизследователска и развойна дейност — Искане за възстановяване на някои разходи — Искане за обезщетение за вреди и загуби — Насрещен иск с искане за лихви за забава — Приложение на националното право — Установяване на неизпълнението на задълженията по договора — Право на Комисията да ѝ бъдат върнати заплатените аванси заедно с лихви за забава по лихвения процент на Европейската централна банка (член 238 ЕО; член 86, параграф 2 от Регламент № 2342/2002 на Комисията) (вж. точки 81, 105, 203—206 и 262)
2.                     Съдебно производство — Сезиране на Общия съд на основание клауза за подсъдност — Договор, който се урежда от националното право — Прилагане на националните правила за подсъдността — Изключване (член 238 ЕО) (вж. точка 82)
3.                     Съдебно производство — Предмет на спора — Изменение в хода на производството — Забрана (член 44, параграф 1 и член 48, параграф 2 от Процедурния правилник на Общия съд) (вж. точки 88 и 89)
4.                     Съдебно производство — Въвеждане в хода на производството на нови правни основания — Условия — Допълване на твърденията по посочено правно основание и в тясна връзка с него (член 44, параграф 1, буква в) и член 48, параграф 2 от Процедурния правилник на Общия съд) (вж. точка 224)
5.                     Съдебно производство — Искова молба или жалба — Изисквания за форма — Определяне на предмета на спора — Кратко изложение на изтъкнатите правни основания — Искане за обезщетение за вреди, причинени от общностна институция — Искова молба, с която се търси някакво обезщетение, без изобщо да се дадат уточнения по този въпрос — Недопустимост (член 44, параграф 1, буква в) от Процедурния правилник на Общия съд) (вж. точки 229, 241 и 247)
Предмет
Искане Общият съд на основание член 238 ЕО да установи, първо, че Комисията няма вземане за 114 996,82 EUR спрямо ищеца, и второ, че Комисията има вземане спрямо ищеца само за част от сумата от 253 617,08 EUR, и да осъди Комисията да заплати на ищеца обезщетение в размер на 146 261,06 EUR или, при условията на евентуалност, в размер на 573 273,42 EUR
Диспозитив
1)
Отхвърля иска на Conseil scientifique international pour le développement des îles (Insula).
2)
Осъжда Insula да заплати на Европейската комисия сумата от 114 996,82 EUR главница, заедно с 2,5 % годишна лихва за забава, считано от 16 август 2009 г. до окончателното изплащане на главницата.
3)
Осъжда Insula да заплати на Комисията сумата от 253 617,08 EUR главница, заедно с 2,5 % годишна лихва за забава, считано от 8 септември 2009 г. до окончателното изплащане на главницата.
4)
Отхвърля насрещния иск на Комисията в останалата му част.
5)
Insula понася направените от него съдебни разноски, както и тези на Комисията.